Document ID: 32015R0170

IZVEDBENA UREDBA KOMISIJE (EU) 2015/170
z dne 4. februarja 2015
o razveljavitvi Uredbe (ES) št. 1135/2009 o uvedbi posebnih pogojev za uvoz nekaterih izdelkov s poreklom ali poslanih s Kitajske
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), in zlasti člena 53(1)(b)(ii) Uredbe,
ob upoštevanju naslednjega:
(1)
Po ugotovljenih visokih vrednostih melamina v mleku za otroke, drugih mlečnih izdelkih, soji in sojinih izdelkih ter amonijevega bikarbonata, namenjenega za živila in krmo, na Kitajskem ter za uvoz v EU, so bili z Uredbo Komisije (ES) št. 1135/2009 (2) uvedeni posebni pogoji za uvoz teh izdelkov s poreklom ali poslanih s Kitajske. Na podlagi navedene uredbe je prepovedano uvažati izdelke, ki vsebujejo mleko, mlečne izdelke, sojo in sojine izdelke za posebne prehranske namene za dojenčke in majhne otroke s poreklom ali poslane s Kitajske. Poleg tega se pregledi identitete in fizični pregledi, vključno z vzorčenje in analizo za nadzor prisotnosti melamina in amonijevega bikarbonata, namenjenega za živila in krmo, izvajajo pri približno 20 % pošiljk z živili in krmo, ki vsebujejo mleko, mlečne izdelke, sojo in sojine izdelke ter so s poreklom ali poslane s Kitajske.
(2)
Od julija 2009 so pristojni organi držav članic sporočili le en neskladen vzorec. Rezultati navedenega vzorca, sporočeni leta 2011, nekoliko presegajo najvišjo raven melamina in amonijevega bikarbonata. Zato je ustrezno preklicati posebne pogoje za uvoz mleka za otroke, drugih mlečnih izdelkov, soje in sojinih izdelkov ter amonijevega bikarbonata, namenjenega za živila in krmo, ki so s poreklom ali poslani s Kitajske.
(3)
Ukrepi iz te uredbe so v skladu z mnenjem Stalnega odbora za rastline, živali, hrano in krmo -
SPREJELA NASLEDNJO UREDBO:
Člen 1
Uredba (ES) št. 1135/2009 se razveljavi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. februarja 2015

Labels: 1
17
0
3
18